ემილიანო გონსალეს ნავერო

ემილიანო გონსალეს ნავერო (დ. 16 ივნისი, 1861 — გ. 18 ოქტომბერი, 1934) — პარაგვაელი პოლიტიკოსი „ლიბერალური პარტიიდან“, რომელიც სამჯერ მსახურობდა პარაგვაის პრეზიდენტის, ხოლო ორჯერ — ვიცე-პრეზიდენტის პოსტზე.

ადრეული ცხოვრება
იგი იყო სამთა ალიანსის წინააღმდეგ ომის ერთ-ერთი გადარჩენილი. დაწყებითი განათლება მშობლიურ ქალაქში მიიღო, ხოლო საშუალო განათლება — დედაქალაქის ეროვნულ კოლეჯში - „ “.

მან დაამთავრა „ “-ის იურიდიული ფაკულტეტი. 1887 წელს დაიწყო საადვოკატო პრაქტიკა, მოგვიანებით კი, ხუან ანტონიო ესკურას მმართველობის პერიოდში, სასამართლო ხელისუფლებაში მოსამართლედ მსახურობდა. იგი დაქორწინებული იყო ქალბატონ ადელა ლიმაზე, რომელიც 1928 წლის 7 სექტემბერს გარდაიცვალა. ყოველგვარ საზოგადოებრივ საქმიანობას ჩამოშორებული ემილიანო, თავისი ქვეყნიდან ძალიან შორს, ამერიკის შეერთებულ შტატებში, საკუთარ სახლში გარდაიცვალა 1934 წლის 18 ოქტომბერს.

მმართველობა
იგი სამჯერ იყო რესპუბლიკის პრეზიდენტი. ასევე, ორჯერ იქნა არჩეული რესპუბლიკის ვიცე-პრეზიდენტად და ამ პოსტს იკავებდა ბენიგნო ფერეირას (1906–1908) და ხოსე პატრისიო გუჯიარის (1928–1932) პრეზიდენტობის დროს.

მას შემდეგ, რაც 1908 წლის 2 ივლისის გადატრიალების შედეგად ფერეირა დაამხეს, გონსალეს ნავერომ იმავე წლის 5 ივლისს დროებითი პრეზიდენტის მოვალეობა გადაიბარა. კონსტიტუციური ვადის ამოწურვის შემდეგ, 1910 წლის 25 ნოემბერს, მან პოსტი მანუელ გონდრას გადააბარა. ორ თვეზე ნაკლებ დროში ეს პრეზიდენტი გადადგა და ქვეყანაში ანარქიის პერიოდი დაიწყო, რამაც იგი აიძულა, 1912 წლის 25 მარტს კვლავ დაეკავებინა დროებითი პრეზიდენტის თანამდებობა.

რამდენიმე თვის შემდეგ, 1912 წლის 15 აგვისტოს, მან მმართველობა კონსტიტუციურ პრეზიდენტ ედუარდო შერერს გადასცა. სწორედ ეს დღე იქცა მომავალი საპრეზიდენტო ვადების ათვლის თარიღად. მისი მეორე მმართველობის პერიოდში, ორწლიანი სამოქალაქო ომის შემდეგ, ქვეყანაში მშვიდობა დამყარდა.

მოგვიანებით იგი კვლავ მსახურობდა ვიცე-პრეზიდენტის პოსტზე ხოსე პატრისიო გუჯიარის მმართველობისას 1928-დან 1932 წლამდე. ამ ამპლუაში მან პრეზიდენტის მოვალეობა შეასრულა 1931 წლის 26 ოქტომბრიდან 1932 წლის 28 იანვრამდე, რადგან გუჯიარი დროებით გადადგა, რათა იმპიჩმენტის პროცედურა გაევლო 1931 წლის 23 ოქტომბრის ტრაგიკული მოვლენების შემდეგ.

მისი ადმინისტრაცია შემდეგი პოლიტიკოსებისგან იყო დაკომპლექტებული: საგარეო საქმეთა მინისტრი — დოქტორი ფელიქს პაივა, შინაგან საქმეთა — ედუარდო შერერი, ფინანსთა — დოქტორი ხერონიმოს ზუბისარეტა, იუსტიციის, კულტისა და სახალხო განათლების — დოქტორი მანუელ ფრანკო, ხოლო ომისა და საზღვაო საქმეთა — მანუელ გონდრა.

ადმინისტრაციის მიღწევები
მისი მმართველობის პერიოდის ზოგიერთი მიღწევა იყო: სამხედრო-საზღვაო მექანიკოსთა სკოლის დაარსება, პოლიტიკური დანაშაულების ამნისტია, სოფლის მეურნეობის კოდექსის, „ “-ის მიღება და მრავალი ახალგაზრდა ხელოვანისთვის სტიპენდიების გაცემა. დაინერგა უფასო და სავალდებულო დაწყებითი განათლება, განვითარდა რკინიგზა კონსეფსიონში და შეიქმნა რამდენიმე მუნიციპალიტეტი ქვეყნის სხვადასხვა ქალაქში. მეორე მხრივ, ადგილი ჰქონდა სასტიკ პოლიტიკურ რეპრესიებს და დაიხურა გაზეთები.

პარაგვაიმ მონაწილეობა მიიღო სახელოვნებო განათლების საერთაშორისო კონგრესში, რომელიც გერმანიაში, დრეზდენში გაიმართა. 2800 „ “-ის ოდენობის თანხა გამოიყო იმ დელეგაციისთვის, რომელიც ლიმაში გამართულ ამერიკელ სტუდენტთა კონგრესს დაესწრო. ინოსენსიო ლესკანო და ხოსე დელ როსარიო აიალა დაინიშნენ მასწავლებლებად განათლების ეროვნულ საბჭოში. გაუქმდა სახანძრო დეპარტამენტი და უსაფრთხოების გვარდია, მათ ნაცვლად კი დაარსდა სამხედრო-საზღვაო მექანიკოსთა სკოლა.

1912 წლის 1 მაისს არმიის რეორგანიზაცია დაიბრძანა, რის შედეგადაც სამხედრო სამსახურში მეორე ლეიტენანტებად შევიდნენ შემდეგი ოფიცრები: ემილიო პასტორე, ალფრედო მენა, კარლოს ფერნანდესი, ბლას მილოსლავიჩი და ნიკოლას დელგადო. იმავე თარიღში როლანდო იბარა კაპიტნის ჩინით ჩაირიცხა, ხოლო იმავე წლის 11 ივნისს იგი პრეზიდენტის თანაშემწედ დაინიშნა.

დაარსდა „ “. გარდა ამისა, დედაქალაქის მრავალი ქუჩა მოიკირწყლა, ხოლო პალმას, ალბერდისა და 14 მაისის ქუჩებზე ხის ქვეფენილის ტესტირება ჩატარდა. პირველად ისტორიაში, ქალაქებმა — ვილიარიკამ, პილარმა, ენკარნასიონმა და კონსეფსიონმა — საკუთარი მერები დანიშნეს. პალმას ქუჩაზე აშენდა ახალი ცენტრალური ბაზარი და გაიხსნა ხუან სილვანო გოდოის სახვითი ხელოვნების მუზეუმი.

მთავრობამ მნიშვნელოვანი მხარდაჭერა აღმოუჩინა ლიტერატურასა და ხელოვნებას: შეიქმნა სახვითი ხელოვნების მუზეუმი და გაიცა წვლილი სამხატვრო სკოლის დასაარსებლად. ანდრეს კამპოს სერვერას კანადაში სასწავლებლად სტიპენდია დაენიშნა. სტიპენდიები ასევე მიიღეს ეუსებიო ლუგომ, გილერმო გალინდომ და ედუარდო მოლინას როლონ დე არასკაეტამ. დამხმარე პოზიციები გამოიყო მუსიკოსების — აგუსტინ ბარიოსისა და ამპელიო ვილიალბასთვის.

ჟურნალისტიკაში, 1910 წლის 1 თებერვალს გამოვიდა " ", გარდა ამისა, გამოიცემოდა ექვსი ჟურნალი და რვა გაზეთი.

პოლიტიკური კარიერა
დონ ემილიანო პოლიტიკურად ყოველთვის ლიბერალიზმის „რადიკალურ“ სექტორს მიეკუთვნებოდა. იგი იყო სასამართლო ხელისუფლების წევრი და 1890 წლის 28 ნოემბერს იუსტიციის უზენაესი სასამართლოს თავმჯდომარედ დაინიშნა. 1895 წლის თებერვალში იგი შეუერთდა ერთიან კონგრესს ბენიგნო ფერეირას ხელმძღვანელობით. მსახურობდა „ლიბერალურ პარტიაში“, იყო კონგრესის წევრი, ხოლო 1904 წლის 19 დეკემბერს ხუან ბაუტისტა გაონას ადმინისტრაციაში პარაგვაის ფინანსთა მინისტრის პოსტი დაიკავა. ამავე თანამდებობაზე მსახურობდა სესილიო ბაესის მთავრობის დროსაც, საიდანაც 1906 წლის 28 აპრილს გადადგა, რათა ფერეირას საპრეზიდენტო გზას შეერთებოდა.

გონსალეს ნავერო იყო სენატის თავმჯდომარე 1906-1908, 1922, 1924, 1928-1931 და 1932 წლებში.

ფერეირას გადაყენების შემდეგ, 1908 წლის 4 ივლისს, გონსალეს ნავერო აღმასრულებელი ხელისუფლების ხელმძღვანელი გახდა, თუმცა ფერეირას გადადგომა ოფიციალურად მხოლოდ 1908 წლის 31 დეკემბერს იქნა მიღებული. საინტერესოა, რომ დონ ემილიანოს ხელმოწერა არ ფიგურირებს არც „ “-ის სადამფუძნებლო აქტში და არც 1908 წლის 4 ივლისის საჯარო განცხადებაში, რომელიც ალბინო ხარამ დაიწყო და ადოლფო რიკელმემ დაასრულა.